
Ādažos, Ādažu novadā
				
2026. gada 30. jūlijā									Nr. 286

Par pieteikumu projektam “Apgaismojuma izveide veloceļam Rīga – Carnikava (posmā Carnikava – Garupe)” 

Biedrība “Jūras Zeme” 2026. gada 12. jūlijā uzsāka projektu iesniegumu pieņemšanas 4. kārtu Eiropas Jūrlietu, zvejniecības un akvakultūras fonda (turpmāk – EJZAF) pasākumā “Sabiedrības virzītas vietējās attīstības stratēģiju īstenošana” (U31421). 
Projektu iesniegšanas termiņš Lauku atbalsta dienesta (turpmāk – LAD) Elektroniskās pieteikšanās sistēmā ir līdz 2026. gada 10. augustam. Rīcībā EJZAF M5.1. “Infrastruktūras, kas nepieciešama elektrotransporta vai velotransporta izmantošanai izveide un attīstība piekrastēs zonās” (turpmāk – EJZAF M5.1.) pieejamais finansējums 144 000 eiro.
Rīcībā EJZAF M5.1. attiecināmās izmaksas:
1) jaunu pamatlīdzekļu un programmu nodrošinājuma iegāde un uzstādīšana, kā arī muzeja eksponātu atjaunošana;
2) jauna būvniecība, pārbūve (arī kuģu un laivu pārbūve), ierīkošana, novietošana, atjaunošana;
3) jaunu būvmateriālu iegāde;
4) digitālo risinājumu un digitālo pakalpojumu izveide;
5) ar preces vai pakalpojuma publicitāti saistīti izdevumi;
6) atjaunojamās vai atjaunīgās elektroenerģijas ražošanai atbalsta saņēmēja pašpatēriņam paredzētās tehnikas, iekārtu un aprīkojuma izmaksas;
7) projekta iesnieguma sagatavošanas attiecināmās izmaksas;
8) izmaksas darbinieka apmācībai vai darba braucienam vai komandējumam.
Pašvaldības Projektu uzraudzības komisija š.g. 14. jūlijā atbalstīja projekta “Apgaismojuma izveide veloceļam Rīga – Carnikava (posmā Carnikava – Garupe)” (turpmāk – Projekts) īstenošanu Carnikavas un Garupes ciemā, Carnikavas pagastā, Ādažu novadā. Pašvaldība š.g. 6. jūlijā saņēma Carnikavas ciema iedzīvotāju padomes priekšlikumus projektu idejām, t.sk., par apgaismojuma izbūvi jaunizveidotajam veloceļam. 
Pašvaldība 2026. gadā īstenoja projektu “Maģistrālās veloceļu infrastruktūras būvniecība prioritārajā koridorā Rīga-Carnikava”, kur nebija iespējams izbūvēt apgaismojumu visā veloceliņa garumā (11 km). Apgaismojuma trūkums diennakts tumšajā laikā padara veloceliņa lietošanu zināmā mērā nedrošu. Apgaismojuma izveide motivētu iedzīvotājus lietot velosipēdus arī diennakts tumšajā laikā, tādējādi mazinot transporta plūsmu un noslodzi esošajai ceļu infrastruktūrai. 
Projekta ietvaros plānots izbūvēt apgaismojumu posmā no Ziedu ielas Carnikavā līdz Dārznieku ielai Garupē, būtiski uzlabojot gājēju un velosipēdistu drošību intensīvas satiksmes autoceļa P1 tuvumā posmos. Projekts tieši veicina dzelzceļa staciju (Carnikava, Garupe) pieejamību un savienojamību ar apdzīvotajām vietām, kas ir viens no specifiskajiem vērtēšanas kritērijiem rīcībā EJZAF M5.1. Droša un apgaismota infrastruktūra padara pārvietošanos pieejamāku visām sabiedrības grupām, tostarp bērniem un senioriem, nodrošinot ērtu piekļuvi ne tikai dzelzceļa stacijām, bet arī dabas teritorijām un rekreācijas resursiem. Uzlabota velo infrastruktūra veicina Ādažu novada kā kvalitatīva tūrisma galamērķa tēlu, piesaistot viesus, kuri izmanto videi draudzīgus pārvietošanās veidus. 
Projekta īstenošanas termiņš ir 2 gadi pēc LAD lēmuma pieņemšanas. Projekta ietvaros plānots izvietot apgaismojumu 1.8 km garumā, kopumā uzstādot ~48 apgaismes stabus no Dārznieku ielas, Carnikavā līdz Garupes ielai Garupē. Kadastra nr. 80520040768, 80520040766, 80520060759.
Projekta kopējās plānotās attiecināmās izmaksas ir 80 000 euro (tajā skaitā EJZAF finansējums 72 000 euro un pašvaldības līdzfinansējums 8 000 euro), ārpus projekta izmaksas ir 55 000 euro (pašvaldības finansējums). Projekta apstiprināšanas gadījumā projekta īstenošanai plānots sākotnēji saņemt avansa maksājumu 30% apmērā no EJZAF finansējuma (21 600,00 euro) un nodrošināt pašvaldības finansējumu 63 000,00 euro, kas jāparedz Centrālās pārvaldes Attīstības un projektu nodaļas 2026. - 2028. gada budžeta tāmēs. 
Projekts atbilst Ādažu novada ilgtspējīgas attīstības stratēģijai līdz 2037. gadam – stratēģija nosaka nepieciešamību izveidot vienotu, nepārtrauktu velo infrastruktūru, lai nodrošinātu “zaļās” mobilitātes iespējas starp apdzīvotām vietām. Veloceļš Carnikava – Rīga ir izdalīts kā viens no nozīmīgākajiem izveidojamajiem savienojumiem ikdienas mobilitātei.
Projekts atbilst Ādažu novada Attīstības programmas (2021-2027.) vidējā termiņa prioritātēm:
1) “VTP1: Attīstīta un racionāla inženiertehniskā infrastruktūra” rīcības virziena “RV1.1: Jaunveidojamās un atjaunojamās inženiertehniskās infrastruktūras projektēšana un izbūve” uzdevumam “U1.1.1: Izveidot jaunas inženierkomunikāciju sistēmas vietās, kur esošā blīvā apbūve nav ar tām nodrošināta, un kur veidojas vai paplašinās blīvas apbūves teritorijas, uzsvaru liekot uz perspektīvo rūpniecības teritoriju attīstības veicināšanu”, (pasākumi “Ā1.1.1.1. Komunikāciju, kādas nepieciešams izveidot blīvas apbūves teritorijās, noteikšana”);
2) “VTP3: Attīstīta, droša un mobila satiksmes infrastruktūra” rīcības virziena “RV3.1: Pašvaldības ceļu un ielu infrastruktūras atjaunošana un attīstība” uzdevums “U3.1.1: Uzlabot satiksmes drošību uz ceļiem un ielām, t.sk., nodrošinot mazāk aizsargātu satiksmes dalībnieku – gājēju, velobraucēju – drošību” (pasākumi “C3.1.1.3. Satiksmes drošības pasākumu īstenošana uz P1 ceļa”, “C3.1.1.4. Satiksmes drošības uzlabošanas projektu izstrāde un īstenošana uz Carnikavas pagasta ceļiem un ielām”) un rīcības virziena “RV3.2: Mobilitātes attīstība” uzdevumam “U3.2.4: Veicināt dabai draudzīga transporta izmantošanu” (pasākums “C3.2.4.2. Maģistrālās veloceļu infrastruktūras būvniecība prioritārajā koridorā Rīga-Carnikava, Projekts Nr.1.1.1.3.i0/1/23/I/CFLA/002”) un uzdevumam “U3.2.3: Uzlabot  pārvietošanās iespējas starp novada ciemiem un tuvākajām apdzīvotajām vietām” (pasākums “C3.2.3.2. Gājēju un velobraucēju maršrutu izstrāde, attīstības projektu izstrāde un īstenošana”).
3) “VTP6: Klimatneitrāla enerģijas izmantošana un ģenerācija” rīcības virziena “RV6.1: Energoefektivitāte” uzdevumam “U6.1.2: Īstenot citus energoefektivitātes pasākumus” (pasākums “Ā6.1.2.4. Ielu apgaismojuma modernizācija un uzstādīšana vēl neapgaismotajās vietās (ĀNIEKRP pasākums Nr.3.2.6.)”) un rīcības virziena “RV6.3: Videi draudzīgs transports un mobilitāte” uzdevumam “U6.3.1: Veicināt ilgtspējīgus transporta un mobilitātes risinājumus” (pasākums “C6.3.1.2. Gājēju un velo infrastruktūras attīstība (ĀNIEKRP pasākums Nr.5.2.2.)”).
Projekts atbilst arī Carnikavas ciema un Garciema attīstības plāniem – izgaismota un droša veloinfrastruktūra savienojumam ar kaimiņu ciemiem un Ādažiem.
Pamatojoties uz Pašvaldību likuma 4. panta pirmās daļas 2. , kā arī ņemot vērā Projektu uzraudzības komisijas 14.07.2026. atzinumu un domes Finanšu komitejas 15.07.2026. atzinumu, Ādažu novada dome
NOLEMJ:
1. [bookmark: _Hlk162989100]Atbalstīt projekta “Apgaismojuma izveide veloceļam Rīga – Carnikava (posmā Carnikava – Garupe)” pieteikuma iesniegšanu biedrības “Jūras zeme” rīcībā EJZAF M5.1. “Infrastruktūras, kas nepieciešama elektrotransporta vai velotransporta izmantošanai izveide un attīstība piekrastēs zonās” ar kopējo plānoto finansējumu 135 000 euro, tajā skaitā Eiropas Jūrlietu, zvejniecības un akvakultūras fonda finansējums 72 000 euro un pašvaldības līdzfinansējums 63 000 euro.
2. Centrālās pārvaldes Attīstības un projektu nodaļai sagatavot un līdz 2026. gada 10. augustam iesniegt Lauku atbalsta dienesta Elektroniskās pieteikšanās sistēmā projekta “Apgaismojuma izveide veloceļam Rīga – Carnikava (posmā Carnikava – Garupe)” pieteikumu.
3. Projekta apstiprināšanas gadījumā tā īstenošanai nepieciešamo pašvaldības finansējumu 63 000 euro paredzēt Attīstības un projektu nodaļas 2027. - 2028. gada budžeta tāmēs. 
4. Papildināt Ādažu novada Attīstības programmas (2021.-2027.) Rīcības plāna uzdevumu “U3.1.1: Uzlabot satiksmes drošību uz ceļiem un ielām, t.sk., nodrošinot mazāk aizsargātu satiksmes dalībnieku – gājēju, velobraucēju – drošību” ar jaunu pasākumu “C3.1.1.5. Projekta “Apgaismojuma izveide veloceļam Rīga – Carnikava (posmā Carnikava – Garupe)” īstenošana”, norādot, ka pasākumu īsteno pašvaldības aģentūra “Carnikavas komunālserviss” un Attīstības un projektu nodaļa, pasākuma īstenošanas laiks: 2026.-2028. gads, pasākuma finansējums: ES fondu finansējums un pašvaldības finansējums, iznākuma rādītājs: Īstenots LEADER projekts “Apgaismojuma izveide veloceļam Rīga – Carnikava (posmā Carnikava – Garupe)”.
5. Pilnvarot pašvaldības domes priekšsēdētāju parakstīt ar projekta sagatavošanu un īstenošanu saistītos dokumentus.
6. Projekta apstiprināšanas gadījumā uzdot pašvaldības aģentūrai “Carnikavas komunālserviss” organizēt projekta īstenošanu.
7. Pašvaldības izpilddirektora vietniecei veikt lēmuma izpildes kontroli.



Pašvaldības domes priekšsēdētāja vietnieks					Ģ. Dubkēvičs
attīstības jautājumos				 

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

